Psalm 22:3 – Mattheus 27:46 Dawid vra om hulp. Hy doen dit nie net een of twee keer nie. Nee, hy hou aan. Hy roep bedags en snags. Hy bly in die gebed God se hulp soek. Die moeilike is dat Dawid praat maar dat die HERE swyg. Dit lyk daarop dat die HERE Hom vir Sy kind verberg.
Die HERE Jesus haal die begin van Psalm 22 aan die kruis aan. Dit maak duidelik dat Hy die groot vervuller, waarmaker van hierdie Psalm is. Dawid praat in hierdie psalm nie net van homself nie maar profeteer ook oor Sy groot Seun Jesus Christus. Die Here Jesus roep ook in die donkerte op Golgota om God se hulp. Hy kry nie antwoord nie. Die HERE verberg Hom vir die Here Jesus. As die HERE swyg, as Sy liefde en sorg glad nie meer by jou is nie, is dit hel in jou lewe. Geen mens het groter nood geken as die HERE Jesus nie. Nogtans is Hy in die drie ure duisternis sonder God se liefde en hulp. Die swyg van Vader in die hemel wys dat Jesus die helse angs en pyn moes deurmaak. Sien ook Sondag 16.
Dit is vir God se kind vandag troos. Jy mag jou daarmee vertroos want dit beteken vir die gelowiges dat God Hom nie vir ons sal wegsteek nie, dat Sy troos in alle omstandighede by ons is. Hoe moelik die lewe ook is jy kan weet dat jy die eiendom van Christus is, in lewe en in sterwe.